แบงก์เปิดศึกชิงลูกค้าญี่ปุ่นย้ายฐานผลิต
แบงก์พาณิชย์เปิดศึกชิงลูกค้าญี่ปุ่น รองรับย้ายฐานการผลิต
20 ก.ย. 2554

แบงก์พาณิชย์เปิดศึกชิงลูกค้าญี่ปุ่น รองรับย้ายฐานการผลิต
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ขณะนี้ธนาคารอยู่ระหว่างการติดต่อเจรจาเซ็นสัญญาร่วมเป็นพันธมิตรทางธุรกิจ กับธนาคารท้องถิ่นของญี่ปุ่นเพิ่มเติม เพื่อรองรับการขยายฐานการผลิตของนักลงทุนญี่ปุ่นซึ่งมีแนวโน้มเพิ่มสูงขึ้นในอีก 2-3 ปีข้างหน้า ตามทิศทางการเติบโตของเศรษฐกิจเอเชีย และรักษาการเป็นผู้นำด้านส่วนแบ่งการตลาดในกลุ่มลูกค้าญี่ปุ่น
ล่าสุดธนาคารได้เซ็นสัญญาเป็นพันธมิตรกับ ธนาคารยามานาชิ ชูโอ ถือเป็นธนาคารญี่ปุ่นแห่งที่ 19 ที่เซ็นสัญญากัน
“ลูกค้าโดยมากเป็นลูกค้าซัพพลายเชน ในอุตสาหกรรมรถยนต์และชิ้นส่วนอิเล็กทรอนิกส์ที่เข้ามาลงทุนในไทย แม้ตอนนี้การปล่อยสินเชื่อในกลุ่มนี้มีไม่มากนัก เพราะลูกค้าส่วนใหญ่มีเงินมาลงทุนเอง แต่จะได้ประโยชน์ในรูปของสินเชื่อหมุนเวียน” นายชาติศิริ กล่าว
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย กล่าวว่า ธนาคารมีแผนจะเซ็นสัญญาเป็นพันธมิตรร่วมกับธนาคารท้องถิ่นของญี่ปุ่นเพิ่มขึ้นอีก 34 แห่ง จากปัจจุบัน 13 แห่ง เพื่อขยายฐานลูกค้านักลงทุนชาวญี่ปุ่น ในกลุ่มอุตสาหกรรมผลิตชิ้นส่วนยานยนต์ให้เพิ่มขึ้น และตั้งเป้าเพิ่มส่วนแบ่งการตลาดกลุ่มลูกค้าญี่ปุ่นจาก 12% เป็น 18% ภายใน 3 ปี ปัจจุบันมีการปล่อยสินเชื่อสำหรับลูกค้ากลุ่มนี้ไปแล้ว 2 หมื่นล้านบาท จากลูกค้าญี่ปุ่นที่มี 2,500 รายและกำลังจะมีการเซ็นเพิ่มอีก 3-4 แห่งในเร็วๆนี้ เพราะญี่ปุ่นเป็นชาติที่เข้ามาลงทุนในไทยมากที่สุด” นายบัญฑูร กล่าว 
นายบัญฑูร กล่าวว่า ขณะนี้รัฐบาลญี่ปุ่นมีนโยบายสนับสนุนให้นักลงทุนญี่ปุ่นออกไปลงทุนยังต่างประเทศ โดยเฉพาะในจีนและไทย ดังนั้นจึงเป็นโอกาสที่ดีสำหรับธนาคารที่มีพันธมิตรเป็นธนาคารในญี่ปุ่น ซึ่งคาดว่าสัดส่วนของสินเชื่อต่างประเทศของธนาคารในปีนี้และปี 2555 จะมีการเติบโตอย่างเห็นได้ชัด